Uusi tutkimus kehittää tuki- ja liikuntaelinkivun hoitoa – Ekhva pilotoi

Etelä-Karjalan hyvinvointialue (Ekhva) osallistuu Oulun yliopiston tutkimushankkeeseen, jonka tavoitteena on parantaa tuki- ja liikuntaelinkivuista kärsivien hoitoa perusterveydenhuollossa. Tutkimuksessa on otettu käyttöön uusi arviointityökalu, jonka avulla voidaan tunnistaa kivun pitkittymisen riskiä ja suunnitella aiempaa yksilöllisempi hoito.

Etelä-Karjala toimii tutkimuksen pilottialueena. RETAR-tutkimus keskittyy siihen, miten tuki‑ ja liikuntaelinkivun hoitoa voidaan kehittää kustannustehokkaasti ja potilaslähtöisesti. Päätutkijana toimii dosentti Eveliina Heikkala ja vastuullisena johtajana emeritusprofessori Jaro Karppinen Oulun yliopistosta. Jaro Karppinen toimii myös Etelä-Karjalan hyvinvointialueen YLE- ja kuntoutusvastuuyksikön ylilääkärinä.

Tutkimusfysioterapeutti Riikka Pentti kertoo:
–Tutkimuksessa fysioterapeuttien käyttöön on otettu ROPS‑mittari (Risk of Pain Spreading). Mittarin kysymyksillä voidaan tunnistaa tekijöitä, jotka ennustavat kivun pitkittymistä tai laajenemista. Mikäli mittarin pisteet ovat koholla, fysioterapeutti käy asiakkaan kanssa läpi tulokset ja tarjoaa tilanteeseen sopivia hoitovaihtoehtoja. Ne voivat olla valtakunnallisia omahoito-ohjelmia tai Etelä‑Karjalassa jo käytössä olevia hoitopolkuja. Tarvittaessa asiakas voidaan ohjata myös muiden ammattilaisten arvioon.

Tutkimusfysioterapeutti Riikka Pentti vastaa osallistujien rekrytoinnista koulutettujen fysioterapeuttien ajanvarauskirjoilta. Uuden toimintamallin käyttöön on koulutettu Etelä-Karjalassa kymmenen fysioterapeuttia.
– Pilottivaihe kestää kesään saakka ja uusia tutkimusryhmään sopivia asiakkaita otetaan edelleen mukaan. Malli jää pilottivaiheen jälkeen käyttöön Etelä-Karjalan hyvinvointialueella, ja tavoitteena on monistaa toimintamalli käyttöön muille hyvinvointialueille, toteaa Riikka Pentti.

Tutkimukseen otetaan mukaan henkilöitä, joilla on akuutti tai pitkäaikainen tuki‑ ja liikuntaelinvaiva, mutta ei esimerkiksi tuoretta tapaturmaa tai hälyttäviä oireita. Tutkimukseen osallistuvia seurataan sähköpostitse lähetettävillä kyselyillä tutkimuksen alussa sekä 6, 12 ja 36 kuukauden kohdalla. Tutkimukseen osallistuminen on vapaaehtoista.

Lisätietoja:

Riikka Pentti, tutkimusfysioterapeutti, puh. 040 671 7375, riikka.pentti@ekhva.fi

Maiju Taskula, toimintayksikön esihenkilö, terapia- ja apuvälinepalvelut, avoterapiat, puh. 040 651 3815, maiju.taskula@ekhva.fi